Valmiermuiža
Valmiermuiža ir apdzīvota vieta Valmieras novada Valmieras pagastā. Izvietojusies Valmieras ziemeļu pierobežā pie autoceļa A3 1 km no pagasta centra Vanagiem un 110 km no Rīgas. Apdzīvotā vieta izveidojusies pēckara gados pie bijušās Valmieras muižas (Wolmarshof) centra. Veidojas no divām teritoriāli savrupām daļām — pašas Valmiermuižas ap bijušo Valmiermuižas pili un Ozolu ielas rajona dienvidos no Iršu parka. Teritoriālās plānošanas dokumentos Valmiermuižā iekļauts arī pagasta centrs Vanagi, kā arī neliela teritorija Rātes upītes labajā krastā. Kultūras un vēstures pieminekļi ir Valmiermuižas torņa telpu griestu gleznojumi, kā arī muižas apbūves ansamblis un parks. Blakus muižas parkam atrodas Valmiermuižas alus darītava. Ciema ziemeļdaļā atrodas Valmieras cietums.